PRIMĂRIA MUNICIPIULUI SATU MARE 

Serviciul Managementul Resurselor Umane

Nr. 43624/22.07.2026
           În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare, Serviciul Managementul Resurselor Umane formulează următorul:

Raport de specialitate

la proiectul de hotărâre privind aprobarea regulamentului de organizare și funcționare al Poliției Locale Satu Mare
Poliția Locală Satu Mare este o instituție publică de interes local, înființată în conformitate cu prevederile Legii nr. 155/2010 a poliției locale, republicată, cu modificările și completările ulterioare, care își desfășoară activitatea în scopul exercitării atribuțiilor stabilite prin lege în domeniile specifice competenței sale.

Regulamentul de organizare și funcționare reprezintă documentul care stabilește cadrul general de organizare și funcționare a instituției, misiunea și rolul acesteia, structura organizatorică, relațiile funcționale și de subordonare, nivelurile de autoritate, precum și atribuțiile și competențele structurilor componente.

În urma modificărilor intervenite în structura organizatorică a Poliției Locale Satu Mare, se impune actualizarea Regulamentului de organizare și funcționare, în vederea asigurării concordanței dintre structura organizatorică aprobată și documentele interne care reglementează modul de organizare și desfășurare a activității instituției.
Actualizarea regulamentului este necesară pentru reflectarea corespunzătoare a structurii organizatorice actuale, a atribuțiilor și competențelor structurilor funcționale, precum și a relațiilor de autoritate, coordonare și colaborare existente la nivelul instituției.
Totodată, corelarea Regulamentului de organizare și funcționare cu organigrama și statul de funcții aprobate contribuie la asigurarea unui cadru organizatoric clar și coerent, la delimitarea responsabilităților structurilor componente și la evitarea suprapunerilor sau a eventualelor neclarități în exercitarea atribuțiilor.
Din perspectiva organizării și gestionării resurselor umane, actualizarea Regulamentului de organizare și funcționare este necesară pentru asigurarea unei corespondențe corespunzătoare între structura organizatorică aprobată, atribuțiile stabilite la nivelul structurilor funcționale și responsabilitățile aferente posturilor prevăzute în statul de funcții.
În acest sens, prevederile art. 40 alin. (1) lit. a) și b) din Legea nr. 53/2003 – Codul muncii, republicată, cu modificările și completările ulterioare, consacră dreptul angajatorului de a stabili organizarea și funcționarea unității, precum și atribuțiile corespunzătoare pentru fiecare salariat, în condițiile legii.
De asemenea, prevederile Ordinului Secretarului General al Guvernului nr. 600/2018 privind aprobarea Codului controlului intern managerial al entităților publice impun asigurarea unui cadru organizatoric adecvat îndeplinirii misiunii și obiectivelor entității publice.
Potrivit Standardului 4 – Structura organizatorică, structura organizatorică trebuie stabilită în concordanță cu misiunea și obiectivele entității publice, astfel încât să contribuie la realizarea atribuțiilor acesteia în condiții de eficiență, eficacitate și economicitate.
Totodată, potrivit Standardului 2 – Atribuții, funcții, sarcini, conducerea entității publice trebuie să asigure elaborarea și actualizarea documentelor privind organizarea și funcționarea entității, precum și stabilirea și comunicarea atribuțiilor, funcțiilor și sarcinilor aferente structurilor organizatorice și personalului.
În ceea ce privește competența de aprobare, potrivit prevederilor art. 30 lit. a) din Legea nr. 155/2010 a poliției locale, republicată, cu modificările și completările ulterioare, consiliul local aprobă, la propunerea primarului, regulamentul de organizare și funcționare al poliției locale.
Având la bază Procesul verbal din 20 iulie 2026 al Comisiei de Ordine Publică emis în temeiul prevederilor art. 29 din Legea poliției locale nr. 155/2010, republicată, cu modificările și completările ulterioare ” (1) Comisia locală are următoarele atribuţii: a) asigură cooperarea dintre instituţiile şi serviciile publice cu atribuţii în domeniul ordinii şi al siguranţei publice la nivelul unităţii/subdiviziunii administrativ-teritoriale; b) avizează proiectul regulamentului de organizare şi funcţionare a poliţiei locale;...”, apreciem că proiectul de hotărâre privind aprobarea Regulamentului de organizare și funcționare al Poliției Locale este legal, oportun și necesar, întrucât asigură conformitatea cu prevederile legale în vigoare și creează premisele unei organizări administrative eficiente.

Apreciem că proiectul de hotărâre privind aprobarea Regulamentului de organizare și funcționare al Poliției Locale Satu Mare este necesar și oportun, acesta fiind elaborat în vederea corelării cadrului normativ intern cu structura organizatorică aprobată și cu prevederile legale aplicabile.
Față de cele prezentate și având în vedere necesitatea asigurării unui cadru organizatoric și funcțional clar, coerent și adaptat structurii actuale a Poliției Locale Satu Mare, Serviciul Managementul Resurselor Umane propune adoptarea de către Consiliul Local al Municipiului Satu Mare a proiectului de hotărâre privind aprobarea Regulamentului de organizare și funcționare al Poliției Locale Satu Mare, în forma prezentată.

